মেহেদী হাসান মিরাজ

মেহেদী হাসান মিরাজ (জন্ম: ২৫ অক্টোবর ১৯৯৭) একজন বাংলাদেশী ক্রিকেটার। তিনি বাংলাদেশ জাতীয় ক্রিকেট দলের হয়ে খেলেন। তিনি একজন বোলিং-অল-রাউন্ডার, ডান-হাতি ব্যাটসম্যান এবং ডান-হাতি অফ-ব্রেক বোলার। 
মিরাজ বরিশাল জেলার বাকেরগঞ্জ থানায় জন্মগ্রহণ করলেও তিনি খুলনা শহরের খালিশপুরে বেড়ে ওঠেন এবং ৮ বছর বয়সে ক্রিকেট খেলা শুরু করেন। তিনি কাশীপুর ক্রিকেট একাডেমিতে যান যেখান থেকে তিনি প্রথম অনূর্ধ্ব-১৪ জাতীয় ক্রিকেট টুর্নামেন্টের জন্য নির্বাচিত হন। তিনি প্রাতিষ্ঠানিক শিক্ষা গ্রহণ করেন বাংলাদেশ নৌবাহিনী স্কুল এন্ড কলেজ, খুলনা হতে। মেহেদী ৮ বছর বয়স হতেই ক্রিকেট খেলা শুরু করেন। 
২০১৯ এর মার্চে দীর্ঘ ৫ বছর প্রেম করার পর বিবাহ বন্ধনে আবদ্ধ হয়েছিলেন মিরাজ ও রাবেয়া আক্তার প্রিতী। ২০২০ সালের অক্টবরে পুত্র সন্তানের জনক হয়েছেন জাতীয় দলের এই ক্রিকেটার।
২০১৫ সালের ডিসেম্বরে তিনি ২০১৬ আইসিসি অনূর্ধ্ব-১৯ ক্রিকেট বিশ্বকাপ প্রতিযোগিতায় বাংলাদেশের অনূর্ধ্ব ১৯ ক্রিকেট দলের অধিনায়ক হিসেবে নির্বাচিত হন।
মিরাজের অসাধারণ অধিনায়কত্বের সুবাদে বাংলাদেশ যুব দল ২০১৬ আইসিসি অনূর্ধ্ব-১৯ ক্রিকেট বিশ্বকাপে সেমি ফাইনালে প্রবেশ করতে সামর্থ্য হয়। উত্তেজনাপূর্ণ সেমি ফাইনালে তারা ওয়েস্ট ইন্ডিজের কাছে ৩ উইকেটে পরাজিত হয়। তৃতীয় প্লে-অফে শ্রীলঙ্কা জাতীয় অনূর্ধ্ব-১৯ ক্রিকেট দলকে পরাজিত করে তৃতীয় স্থান অধিকার করে। অসাধারণ অল-রাউন্ড নৈপুণ্যে প্রদর্শনের সুবাদে মিরাজ "ম্যান অব দ্য টুর্নামেন্ট" নির্বাচিত হন। তিনি ৬ ম্যাচে ব্যাট হাতে ২৪২ রান এবং বল করে ১২ উইকেট লাভ করেন।
২০১৫ সালের ১৬ ফেব্রুয়ারি রাজশাহী বিভাগের বিপক্ষে প্রথম-শ্রেণীর ক্রিকেটে আত্মপ্রকাশ করেন। অভিষেক ম্যাচে তিনি ৫১ রান সংগ্রহ করেন (যদিও তিনি ১ম ইনিংস ব্যাট করার সুযোগ পান) এবং ৪ উইকেট লাভ করেন। ১৬ নভেম্বর ২০১৬ সালে ২০১৬ বাংলাদেশ প্রিমিয়ার লীগ ক্রিকেটে রাজশাহী কিংসের হয়ে তার টি২০ ক্রিকেটে অভিষেক হয়।
২০১৭ বিপিএল ও ২০১৯ বিপিএলেও তিনি রাজশাহীর হয়ে খেলেন। 
২০১৯-২০ বাংলাদেশ প্রিমিয়ার লীগে তিনি খুলনা টাইগার্সের হয়ে খেলেন। ফাইনালে রাজশাহী কিংসের কাছে তার দল হেরে যায়। 
২০২১ বাংলাদেশ প্রিমিয়ার লীগে তিনি চট্টগ্রাম চ্যালেঞ্জার্সের হয়ে খেলেন।
২০২৩ বাংলাদেশ প্রিমিয়ার লীগে তিনি ফরচুন বরিশালের হয়ে খেলেন। 
২০২৪ বাংলাদেশ প্রিমিয়ার লীগে তিনি ফরচুন বরিশালের হয়ে খেলেন। ফাইনালে কুমিল্লা ভিক্টোরিয়ান্সকে ৬ উইকেটে পরাজিত করে প্রথমবার বিপিএল শিরোপা জিতেন। টুর্নামেন্টে তিনি ১৫ ম্যাচে ১৫৬ রানের সাথে ১১ উইকেট নেন।
২০২৫ বাংলাদেশ প্রিমিয়ার লীগে তিনি খুলনা টাইগার্সের সাথে চুক্তিবদ্ধ হন।
২০ অক্টোবর ২০১৬, মেহেদীর ইংল্যান্ডের বিপক্ষে টেস্ট অভিষেক হয়। তিনি একজন অফ ব্রেক বোলার। তিনি তার প্রথম টেস্ট ইনিংসে ৬ উইকেট লাভ করেন,যার মধ্যে ইংল্যান্ডের অভিষেক খেলোয়াড় বেন ডাকেটের উইকেটটিও অন্যতম। ম্যাচে সপ্তম এবং সর্বকনিষ্ঠ বাংলাদেশী টেস্ট খেলোয়াড় হিসেবে অভিষেক টেস্টে ৫ উইকেট নেওয়ার কীর্তি গড়েন। সিরিজের ২য় টেস্টে মাত্র ৬ষ্ঠ বোলার হিসাবে প্রথম ২ টেস্টে তিনবার ৫ উইকেট নেওয়ার কীর্তি গড়েন। ১৯ উইকেট নিয়ে ৯ম এবং ১ম বাংলাদেশী হিসাবে অভিষেক টেস্ট সিরিজেই প্লেয়ার অফ দ্য সিরিজ জেতার গৌরব অর্জন করেন। অভিষেকে টেস্টেই এমন সাফল্যের পর বাংলাদেশ তৎকালীন প্রধানমন্ত্রী শেখ হাসিনা তাকে একটি নতুন বাড়ি উপহার দেন।
জুলাই ২০১৮ সালে, সাবিনা পার্কে ওয়েস্ট ইন্ডিজের বিপক্ষে তিনি প্রথম অ্যাওয়ে ম্যাচে(বাংলাদেশের বাইরে) ৫ উইকেট লাভ করেন।
নভেম্বর ২০১৮ সালে, ওয়েস্ট ইন্ডিজের বিপক্ষে ২য় টেস্টে মিরাজ ১৭৭ রান খরচায় ১২ উইকেট লাভ করেন যা একজন বাংলাদেশী বোলার হিসাবে টেস্টে সেরা বোলিং ফিগার।
৪ ফেব্রুয়ারি ২০২১ সালে। ওয়েস্ট ইন্ডিজের বিপক্ষে মিরাজ ১০৩ রান করেন যা টেস্টে তার প্রথম সেঞ্চুরি।
১৩ ফেব্রুয়ারি ২০২১ মিরাজ টেস্টে ১০০তম উইকেট লাভ করেন যা বাংলাদেশী বোলারদের মধ্যে দ্রুততম(টেস্ট ম্যাচ খেলার সংখ্যা হিসাবে)। ২৪ টেস্ট ম্যাচ খেলে এ কীর্তি গড়ে তিনি তাইজুল ইসলামের রেকর্ড ভেঙ্গে দেন। 
ডিসেম্বর ২০১৬ সালে তাকে নিউজিল্যান্ড সিরিজের জন্য বাংলাদেশের ওয়ানডে দলে অন্তর্ভুক্ত করা হয় যদিও সে সিরিজে তিনি খেলেননি।
মার্চ ২০১৭ সালে তাকে শ্রীলংকার বিপক্ষে সিরিজের জন্য বাংলাদেশের ওয়ানডে দলে অন্তর্ভুক্ত করা হয়। ২৫ মার্চ ২০১৭ সালে সিরিজের প্রথম ওয়ানডে দিয়ে তার আন্তর্জাতিক ওয়ানডেতে তার অভিষেক হয়। কুশাল মেন্ডিসকে ৪ রানে আউট করে তিনি তার প্রথম ওয়ানডে উইকেট লাভ করেন। ম্যাচ শেষে তিনি ১০ ওভারে মাত্র ৪৩ রান দিয়ে ২ উইকেট তুলে নেন।
২০১৮ সালে ওয়েস্ট ইন্ডিজ দলের বাংলাদেশ সফর চলাকালে ৩য় ওয়ানডেতে তিনি ২৯ রানে ৪ উইকেট নেন। বাংলাদেশ সে সিরিজ ২-১ এ জিতে যায়।
এপ্রিল ২০১৯ সালে তাকে ২০১৯ ক্রিকেট বিশ্বকাপের জন্য বাংলাদেশ দলে অন্তর্ভুক্ত করা হয়। টুর্নামেন্টে তিনি ৫.০৮ ইকোনমিতে ৬ উইকেট নেন।
ডিসেম্বর ২০২০ সালে তাকে ওয়েস্ট ইন্ডিজের বিপক্ষে সিরিজে জন্য তাকে বাংলাদেশের ওয়ানডে দলে অন্তর্ভুক্ত করা হয়। ২য় ওয়ানডেতে তিনি তার ক্যারিয়ার সেরা ওয়ানডে বোলিং ফিগার ৪-২৫ অর্জন করে বাংলাদেশকে ম্যাচ জেতাতে সাহায্য করেন। করোনা মহামারীর পর এটাই ছিল বাংলাদেশের প্রথম আন্তর্জাতিক সিরিজ যা বাংলাদেশ পরে ৩-০ ব্যবধানে জিতে যায়।
মে ২০২১ সালে তিনি আইসিসি ওয়ানডে র‍্যাংকিংয়ে আব্দুর রাজ্জাক আর সাকিব আল হাসানের পর ৩য় বাংলাদেশী হিসেবে ২ নাম্বার স্থান অধিকার করেন।
ফেব্রুয়ারি ২০২২ সালে তিনি চট্টগ্রামে আফগানিস্তানের বিপক্ষে অপরাজিত ৮১ রান করেন যা ওয়ানডে ক্রিকেটে সফলভাবে রান তাড়া করতে নেমে ৮ নাম্বার বা এর নিচে ব্যাটিং পজিশনে সর্বোচ্চ ব্যাক্তিগত রান।
৭ ডিসেম্বর ২০২২ সালে, ভারতের বিপক্ষে দ্বিপাক্ষীয় সিরিজের ২য় ম্যাচে তার প্রথম ওয়ানডে সেঞ্চুরি করেন যা বাংলাদেশকে ম্যাচ জিততে সাহায্য করে। এর সাথে তিনি বিশ্বের ২য় ক্রিকেটার হিসাবে নাম্বার ৮ ব্যাটিং পজিশনে সেঞ্চুরি করেন ও যৌথভাবে এই পজিশনে ওয়ানডেতে সর্বোচ্চ ব্যাক্তিগত রানের অধিকারী হন। মাহমুদুল্লাহ, যিনি ৯৬ বলে ৭৭ রান করেন, তার সাথে ১৪৮ রানের পার্টনারশিপ করেন যা ভারতের বিপক্ষে যেকোনো উইকেটে বাংলাদেশের সর্বোচ্চ পার্টনারশিপ।
অক্টোবর ২০২৩ সালে বিশ্বকাপে পাকিস্তানের বিপক্ষে ম্যাচ দিয়ে ওয়ানডে ক্রিকেটে তার ১০০তম উইকেট পূর্ণ করেন। 
এপ্রিল ২০১৭ সালে তাকে শ্রীলংকার বিপক্ষে সিরিজের জন্য বাংলাদেশের টি২০ দলে অন্তর্ভুক্ত করা হয়। ৬ এপ্রিল ২০১৭ সালে শ্রীলংকার বিপক্ষে তার আন্তর্জাতিক অভিষেক হয়।
জানুয়ারি ২০২৫ সালে তাকে ২০২৫ আইসিসি চ্যাম্পিয়নস ট্রফির জন্য বাংলদেশ দলে অন্তর্ভুক্ত করা হয়।